গীতশ্রী সন্ধ্যা মুখোপাধ্যায় (এছাড়াও সন্ধ্যা মুখার্জী (৪ অক্টোবর ১৯৩১- ১৫ ফেব্রুয়ারি ২০২২) একজন ভারতীয় নেপথ্য গায়িকা এবং সংগীতশিল্পী, বাংলা সঙ্গীত বিশেষজ্ঞ। কলকাতায় জন্মগ্রহণকারী, তিনি ২০১১ সালে পশ্চিমবঙ্গের সর্বোচ্চ অসামরিক সম্মান বঙ্গবিভূষণ পান  এবং ১৯৭০ সালে জয় জয়ন্তী এবং নিশিপদ্ম চলচ্চিত্রে তার গানের জন্য সেরা নেপথ্য গায়িকার জাতীয় চলচ্চিত্র পুরস্কার লাভ করেন।  প্রাথমিক জীবন সন্ধ্যা মুখোপাধ্যায় কলকাতার ঢাকুরিয়াতে  ১৯৩১ সালের ৪ অক্টোবর জন্মগ্ৰহণ করেন। পিতার নাম নরেন্দ্রনাথ মুখোপাধ্যায়, মাতার নাম হেমপ্রভা দেবী।পিতা ছিলেন একজন রেলের কর্মকর্তা। এঁদের ছয় সন্তানের মধ্যে সন্ধ্যা মুখোপাধ্যায় ছিলেন সবচেয়ে ছোট। তার পিতামহ একজন পুলিশ কর্মকর্তা ছিলেন এবং পরিবারটি ১৯১১ সাল থেকে ঢাকুরিয়াতে বসবাস করতেন।  প্রশিক্ষণ এবং কর্মজীবন পণ্ডিত সন্তোষ কুমার বসু, অধ্যাপক এ টি ক্যানন এবং অধ্যাপক  চিন্ময় লাহিড়ীর নিকট তিনি সঙ্গীতের প্রশিক্ষণ নেন। তবে তার গুরু ছিলেন উস্তাদ বড়ে গুলাম আলী খান , তার পুত্র উস্তাদ মুনাওয়ার আলী খান, যার অধীনে তিনি ভারতীয় শাস্ত্রীয় সঙ্গীত আয়ত্ত করেছিলেন। তিনি ১৯৪৬ সালে "গীতশ্রী" পরীক্ষায় প্রথম স্থান অধিকার করেন। মনোরমা শর্মা বলেন, " নেপথ্য গানের উজ্জ্বল গৌরব অর্জনের পরেও একজন শাস্ত্রীয় গায়ক হিসাবে সন্ধ্যা, তার জনপ্রিয়তা বজায় রাখতে সক্ষম হয়েছেন।"  যদিও তিনি শাস্ত্রীয় সঙ্গীতে প্রশিক্ষিত, তবুও তার বেশিরভাগ কাজ বাংলা আধুনিক গানে। ১৯৫০ সালে তারানা চলচ্চিত্রে একটি গান দিয়ে তিনি মুম্বাইতে হিন্দি গান গাওয়া শুরু করেন। তিনি ১৭টি হিন্দি চলচ্চিত্রে নেপথ্য গায়িকা হিসেবে গান গেয়েছিলেন। ব্যক্তিগত কারণে ১৯৫২ সালে তিনি তার কলকাতা শহরের বাড়িতে ফিরে আসার সিদ্ধান্ত নেন। ১৯৬৬ সালে তিনি বাঙালী কবি শ্যামল গুপ্তকে বিয়ে করেন। শ্যামল তার অনেক গানের জন্য কথা লিখে দিয়েছিলেন।  তার সবচেয়ে জনপ্রিয় জুটি ছিল হেমন্ত মুখার্জীর সাথে, যার সাথে প্রাথমিকভাবে বাঙালি চলচ্চিত্রগুলির জন্য নেপথ্য গায়িকা হিসাবে তিনি বেশ কয়েকটি গান গেয়েছিলেন। হেমন্ত ও সন্ধ্যা বাংলার মহানায়ক উত্তম কুমার এবং তার অসংখ্য নায়িকা জোড়াগুলির নেপথ্য কণ্ঠস্বর হিসাবে পরিচিত হয়ে উঠেছিলেন, বিশেষত অভিনেত্রী সুচিত্রা সেনের কণ্ঠে। হেমন্ত মুখার্জির সুরে ছাড়াও রবীন চট্টোপাধ্যায় ও নচিকেতা ঘোষের সঙ্গে তিনি অনেক কাজ করেন। সঙ্গীতাঙ্গনে তিনি “গীতশ্রী” নামে পরিচিত ছিলেন।  বাংলাদেশের মুক্তিযুদ্ধ চলাকালে,  যুদ্ধের হাত থেকে বাঁচতে কলকাতা তথা পশ্চিমবঙ্গে  আগত লক্ষ লক্ষ উদ্বাস্তুদের জন্য তিনি ভারতীয় বাঙালি শিল্পীদের সঙ্গে গণ আন্দোলনে যোগ দেন এবং তাদের জন্য অর্থ সংগ্রহ করেন। বাংলাদেশের জন্য বিশ্বব্যাপী সচেতনতা বৃদ্ধির লক্ষ্যে কাজ করেন। তিনি বাংলাদেশী সংগীতশিল্পী সমর দাস যিনি বাংলাদেশে স্বাধীন বাংলা বেতার কেন্দ্র স্থাপন করেছিলেন তার সাহায্যার্থে  বিভিন্ন দেশাত্মবোধক গান রেকর্ড করেন। কারাগারে বন্দী নতুন বাংলাদেশের নেতা শেখ মুজিবুর রহমানের মুক্তির উপলক্ষে  তার গাওয়া 'বঙ্গবন্ধু তুমি ফিরে এলে' গানটি মুক্তি পায় । বাংলাদেশের স্বাধীনতার পর, ১৯৭২ সালে প্রথম একুশে ফেব্রুয়ারির উদযাপন উপলক্ষে ঢাকায় পল্টন ময়দানের একটি উন্মুক্ত  কনসার্টে  অনুষ্ঠান করা তিনি অন্যতম প্রথম বিদেশি শিল্পী। তাঁর অনুলিখিত আত্মজীবনী হলো = "গানে মোর কোন্ ইন্দ্রধনু" ।  জনপ্রিয় শ্রেষ্ঠ গান   পুরস্কার  ১৯৭০ সালে 'জয় জয়ন্তী' এবং 'নিশিপদ্ম' ছবিতে  গান গেয়ে শ্রেষ্ঠ গায়িকা হিসেবে জাতীয় চলচ্চিত্র পুরস্কার পেয়েছিলেন সন্ধ্যা মুখোপাধ্যায়। গান দুটি হল - আমাদের ছুটি ছুটি এবং ওরে সকল সোনা মলিন হল। এছাড়াও ২০১১ সালে পশ্চিমবঙ্গ সরকার তাঁকে 'বঙ্গবিভূষণ' উপাধিতে সম্মানিত করে।   ২০২২ সালের জানুয়ারি মাসে পদ্মশ্রী পুরস্কারপ্রাপ্ত হিসেবে তার নাম ঘোষণা করা হয়। তিনি তা প্রত্যাখ্যান করেন।তাচ্ছিল্যের সঙ্গে পদ্মশ্রী সম্মানের প্রস্তাব, প্রত্যাখ্যান সন্ধ্যার, প্রথম আলো, ২৬ জানুয়ারি ২০২২   মৃত্যু  ২০২২ সালের ২৭ জানুয়ারী, সন্ধ্যা মুখার্জীকে শ্বাসকষ্ট নিয়ে এসএসকেএম হাসপাতালে ভর্তি করা হয় এবং পরে কোভিড-১৯ পজিটিভ হওয়ায় তাঁকে অ্যাপোলো গ্লেনিগেলস হাসপাতালে স্থানান্তর করা হয়। তার ফুসফুসের সংক্রমণ, হাইপোটেনশন, ইস্কেমিক হার্ট ডিজিজ, মাল্টি অর্গান ডিসফাংশন এবং তার বাম ফেমারে একটি ফ্র্যাকচার ছিল। তিনি তার চিকিৎসায় উন্নতি দেখাচ্ছিলেন, কোভিড-১৯ নেতিবাচক হয়েছিলেন এবং ১১ ফেব্রুয়ারি তার একটি সফল ফেমোরাল সার্জারি হয়েছিল। ১৫ ফেব্রুয়ারি সকালে, তাকে হঠাৎ তীব্র পেটে ব্যথা এবং হাইপোটেনশনের জন্য নিবিড় পরিচর্যা ইউনিটে স্থানান্তরিত করা হয়েছিল, এরপরে হৃদযন্ত্রের ক্রিয়া বন্ধ হওয়ার পরে একই দিন সন্ধ্যা ৭:৩০-এ তিনি মারা যান। হাসপাতালের একজন নার্স জানিয়েছেন যে মান্না দে-এর একটি জনপ্রিয় বাংলা গান, যার সাথে তিনি অসংখ্য ডুয়েট গেয়েছিলেন "এই শহর থেকে আরও অনেক দূরে , চলো কোথাও চলে যাই  " শোনার সময় তার হৃদযন্ত্রের ক্রিয়া বন্ধ হয়ে গিয়েছিল। কেওড়াতলা মহাশ্মশানের বৈদ্যুতিক চিতায় পূর্ণ রাষ্ট্রীয় মর্যাদায় তাঁকে দাহ করা হয়েছিল।  তথ্যসূত্র  বিষয়শ্রেণী:১৯৩১-এ জন্ম বিষয়শ্রেণী:২০২২-এ মৃত্যু বিষয়শ্রেণী:২০শ শতাব্দীর ভারতীয় গায়িকা বিষয়শ্রেণী:২১শ শতাব্দীর ভারতীয় গায়িকা বিষয়শ্রেণী:বলিউডের নেপথ্য সঙ্গীতশিল্পী বিষয়শ্রেণী:পশ্চিমবঙ্গের নারী সঙ্গীতজ্ঞ বিষয়শ্রেণী:বাঙালি সঙ্গীতশিল্পী বিষয়শ্রেণী:২১শ শতাব্দীর ভারতীয় নারী সঙ্গীতজ্ঞ বিষয়শ্রেণী:বাংলা ভাষার সঙ্গীতশিল্পী বিষয়শ্রেণী:ভারতীয় সঙ্গীতশিল্পী বিষয়শ্রেণী:২০শ শতাব্দীর ভারতীয় গায়ক বিষয়শ্রেণী:বাঙালি সঙ্গীতজ্ঞ বিষয়শ্রেণী:ভারতীয় নেপথ্য গায়িকা বিষয়শ্রেণী:কলকাতার সঙ্গীতশিল্পী বিষয়শ্রেণী:ভারতে কোভিড-১৯ বৈশ্বিক মহামারিতে মৃত্যু